РЕШЕНИЕ НА КОМИСИЯТА
от 25 февруари 2009 година
за предоставяне на дерогация на Австрия съгласно Решение 2008/671/ЕО относно хармонизираното използване на радиочестотния спектър в честотната лента 5 875-5 905 MHz за свързани с безопасността приложения на интелигентните транспортни системи (ИТС)
(нотифицирано под номер C(2009) 1136)
(само текстът на немски език е автентичен)
(2009/159/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 5 от него,
като взе предвид Решение 2008/671/ЕО на Комисията от 5 август 2008 г. относно хармонизираното използване на радиочестотния спектър в честотната лента 5 875-5 905 MHz за свързани с безопасността приложения на интелигентните транспортни системи (ИТС) (2), и по-специално член 3, параграф 2 от него,
като взе предвид искането на Австрия от 25 ноември 2008 г.,
като има предвид, че:
(1)
Съгласно Решение 2008/671/ЕО не по-късно от 6 февруари 2009 г. държавите-членки трябва да определят и предоставят за ползване на неизключителна основа честотната лента 5 875-5 905 MHz за интелигентни транспортни системи (ИТС) при спазване на определени параметри.
(2)
Член 3, параграф 2 от Решение 2008/671/ЕО постановява, че държавите-членки могат да поискат чрез дерогация преходни периоди и/или договорености за съвместно използване на радиочестотния спектър съгласно член 4, параграф 5 от Решение № 676/2002/ЕО.
(3)
Австрия информира Комисията, че не е в състояние да изпълни своевременно изложените в Решение 2008/671/ЕО изисквания, понеже понастоящем тази честотна лента е определена на изключителна основа за радиосистеми за връзка от точка до точка за електронно събиране на новини (ЕСН).
(4)
През 1989 г. австрийските органи са разрешили на Австрийското държавно радио и телевизия да инсталира и експлоатира системи за връзка от точка до точка за ЕСН, като разрешението е валидно без географски или времеви ограничения за цялата територия на Австрия. Австрия заяви, че Австрийското държавно радио и телевизия ще въведе ново преносно оборудване за връзка от точка до точка за ЕСН, което ще функционира в друга честотна лента, и се е съгласило до 31 декември 2011 г. да се откаже от своето разрешение за използване на честотната лента 5 875-5 905 MHz. От 1 януари 2012 г. честотната лента 5 875-5 905 MHz ще бъде изцяло на разположение за свързани с безопасността приложения на ИТС в съответствие с Решение 2008/671/ЕО.
(5)
С писмо от 25 ноември до Комисията Австрия официално поиска преходен период, през който ИТС могат да се използват в Австрия само в рамките на времеви и регионални ограничения, които да се определят след съгласуване на експлоатираните от Австрийското държавно радио и телевизия системи за връзка от точка до точка за ЕСН с компетентните австрийски органи за управление на радиочестотния спектър.
(6)
Австрия предостави достатъчно информация и техническа обосновка в подкрепа на своето искане, основаващо се по-специално на заключенията на Европейската конференция по пощи и далекосъобщения (CEPT), че могат да възникнат вредни смущения между системите за връзка от точка до точка и свързани с безопасността ИТС, ако не се вземат мерки на национално равнище за осигуряване на съвместната работа на тези системи. Тези вредни смущения евентуално могат да причинят тежки пътнотранспортни произшествия.
(7)
Пълната забрана на използването на честотната лента 5 875-5 905 MHz от ИТС би била ограничена до малки части от Австрия и за кратки периоди от време. Използването на посочената честотна лента от ИТС ще продължи да бъде разрешено в останалата част от Австрия, при условие че е съгласувано с компетентните австрийски органи за управление на радиочестотния спектър. Следователно дерогацията не би оказала съществено въздействие върху въвеждането на технологията на ИТС в Австрия - особено като се вземе предвид, че до 2011 г. предлагането на пазара на тези системи се очаква да бъде доста ограничено.
(8)
Предвид изключителния характер на дерогацията един доклад относно развитието на ситуацията в Австрия за ИТС и ЕСН би бил от полза за гладкото протичане на преходния период.
(9)
Членовете на Комитета по радиочестотния спектър заявиха на своето събрание на 17 декември 2008 г., че те не възразяват срещу тази преходна дерогация.
(10)
Поисканата дерогация няма да забави неоснователно прилагането на Решение 2008/671/ЕО и няма да създаде неправомерни разлики между държавите-членки в областта на конкуренцията или нормативното регулиране. Съществува достатъчна обосновка за това предвид специфичната ситуация в Австрия, а пълното прилагане на Решение 2008/671/ЕО е нужно да се улесни в Австрия,
ПРИЕ НАСТОЯЩОТО РЕШЕНИЕ:
Член 1
На Австрия се разрешава дерогация от нейните задължения съгласно Решение 2008/671/ЕО относно хармонизираното използване на радиочестотния спектър в честотната лента 5 875-5 905 MHz за свързани с безопасността приложения на интелигентните транспортни системи (ИТС), при условие че се спазват условията, посочени в настоящото решение.
Член 2
До 31 декември 2011 г. Австрия може да налага времеви или географски ограничения относно използването на честотната лента 5 875-5 905 MHz за свързани с безопасността приложения на ИТС с цел да се осигури съгласуване със системите за връзка от точка до точка, експлоатирани от Австрийското държавно радио и телевизия в посочената лента.
Член 3
До 30 юни 2011 г. Австрия трябва да представи доклад на Комисията относно изпълнението на настоящото решение.
Член 4
Адресат на настоящото решение е Република Австрия.
Съставено в Брюксел на 25 февруари 2009 година.